ข้อมูลสรุป (EXECUTIVE SUMMARY)

บริษัท ไทยน๊อคซ์ สเตนเลส จำกัด (มหาชน) บริษัทฯ ก่อตั้งขึ้นในปี 2534 (เดิมคือ บริษัท
ไทยน๊อคซ์ สตีล จำกัด) ในฐานะบริษัท ร่วมทุนระหว่าง (1) กลุ่มมหากิจศิริ (2)
กลุ่มผู้ผลิตเหล็กกล้าไร้สนิมจากประเทศญี่ปุ่น (3) กลุ่มอิลวา เอสพีเอ และ (4) กลุ่มอาร์ซีลอร์
(Arcelor) (เดิมเป็นกลุ่ม USINOR และ Ugine) ในปี 2547 บริษัทฯ
ได้มีการเปลี่ยนโครงสร้างผู้ถือหุ้น โดยกลุ่มอาร์ซีลอร์ ได้ขายหุ้นทั้งหมดที่ถือในบริษัทฯ
(ประมาณร้อยละ 96.1 ของทุนชำระแล้วทั้งหมดในบริษัทฯ ) ให้กับกลุ่มมหากิจศิริ
ภายหลังจากปรับโครงสร้างผู้ถือหุ้นดังกล่าว ส่งผลให้สัดส่วนการถือหุ้นของกลุ่มมหากิจศิริ
เพิ่มขึ้นเป็นร้อยละ 96.1 ของทุนชำระแล้วทั้งหมดในบริษัทฯ ซึ่งต่อมาเมื่อวันที่ 26 เมษายน 2547
บริษัทฯ ได้จดทะเบียนแปรสภาพเป็นบริษัทมหาชนจำกัด โดยมีทุนจดทะเบียนจำนวน 8,000 ล้านบาท
และมีทุนชำระแล้วจำนวน 7,670 ล้านบาท ทั้งนี้ ณ วันที่ 31 ธันวาคม 2547 บริษัทฯ
มีทุนจดทะเบียนจำนวน 8,000 ล้านบาทและชำระเต็มมูลค่าหุ้นแล้ว

ณ วันที่ 14 ธันวาคม 2547
ตลาดหลักทรัพย์แห่งประเทศไทยโดยคณะกรรมการตลาดหลักทรัพย์ได้สั่งให้รับหุ้นสามัญของบริษัทฯ
เป็นหลักทรัพย์จดทะเบียนในตลาดหลักทรัพย์ และเห็นควรกำหนดให้หุ้นสามัญของบริษัทฯ จำนวน
8,000,000,000 หุ้น มูลค่าที่ตราไว้หุ้นละ 1 บาท รวม 8,000 ล้านบาท
ทำการซื้อขายในตลาดหลักทรัพย์ได้
โดยจัดอยู่ในกลุ่มอุตสาหกรรมอสังหาริมทรัพย์และก่อสร้างหมวดธุรกิจวัสดุก่อสร้างและเครื่องตกแต่ง
และใช้ชื่อย่อในการซื้อขายหลักทรัพย์ว่า " TNX " ทั้งนี้กำหนดการซื้อขายตั้งแต่วันที่ 14 ธันวาคม
2547
โดยสัดส่วนการถือหุ้นของกลุ่มมหากิจศิรินับตั้งแต่ปรับโครงสร้างการถือหุ้นจนถึงปัจจุบันมีรายละเอียดดังต่อไปนี้

สัดส่วนการถือหุ้นกลุ่มมหากิจศิริ

- หลังการปรับโครงสร้างผุ้ถือหุ้นต้นปี 2547 96.10

- ณ วันปิดสมุดทะเบียนวันที่ 5 เมษายน 2548 65.68

- ณ วันปิดสมุดทะเบียนวันที่ 8 กุมภาพันธ์ 2549 65.68

ในปี 2548 บริษัทได้แก้ไขข้อบังคับบริษัทฯ ข้อที่ 10 โดยให้บริษัทฯ สามารถทำการซื้อหุ้นคืน
มีผลทำให้ บริษัทฯ ได้ซื้อหุ้นคืนเพื่อการบริหารทางการเงิน จำนวน 204,290,900 หุ้น ณ วันที่ 31
ธันวาคม 2548

นอกจากนี้บริษัทฯได้เปลี่ยนแปลงชื่อย่อหลักทรัพย์ในระบบการซื้อขายหลักทรัพย์ จากชื่อย่อเดิม:
"TNX" มาเป็นชื่อย่อใหม่: "INOX" นับตั้งแต่วันที่ 27 มกราคม 2549 เป็นต้นมา

บริษัทฯ
เป็นผู้ผลิตเหล็กกล้าไร้สนิมรีดเย็นรายเดียวในประเทศและเป็นผู้นำในตลาดเหล็กกล้าไร้สนิมรีดเย็นในภูมิภาคอาเซียน
โดยได้เริ่มดำเนินการผลิตตั้งแต่ปี 2536 บริษัทฯ
สามารถผลิตและจำหน่ายเหล็กกล้าไร้สนิมรีดเย็นหลักๆ 2 ชนิด ได้แก่
เหล็กกล้าไร้สนิมรีดเย็นชนิดออสเตนิติก (Cold-Rolled Austenitic Stainless Steel)
และเหล็กกล้าไร้สนิมรีดเย็นชนิดเฟอร์ริติก (Cold-Rolled Ferritic Stainless Steel)
โดยผลิตภัณฑ์ของบริษัทฯ เป็นเหล็กกล้าไร้สนิมรีดเย็นเกรดต่างๆ
ในรูปแบบแผ่นเหล็กกล้าไร้สนิมรีดเย็น และ ม้วนเหล็กกล้าไร้สนิมรีดเย็น
แตกต่างกันตามความต้องการของลูกค้า ซึ่งบริษัทฯ
สามารถเพิ่มยอดการจำหน่ายเหล็กกล้าไร้สนิมรีดเย็นอย่างต่อเนื่อง นอกจากนั้น บริษัทฯ
ยังสามารถขยายส่วนแบ่งการตลาดของตลาดเหล็กกล้าไร้สนิมรีดเย็นในประเทศและขยายยอดการส่งออกผลิตภัณฑ์มาโดยตลอด
โดยรายได้ของบริษัทฯ ในปี 2548 มียอดขาย 13,422 ล้านบาท

ในปัจจุบัน บริษัทฯ มีกำลังการผลิตเหล็กกล้าไร้สนิมรีดเย็นจำนวนประมาณ 200,000 ตันต่อปี
โดยโรงงานของบริษัทฯ
ตั้งอยู่ที่นิคมอุตสาหกรรมระยองอินดัสเตรียลปาร์คในเขตอุตสาหกรรมพื้นที่ชายฝั่งภาคตะวันออกไปทางทิศตะวันออกเฉียงใต้
ประมาณ 180 กิโลเมตร มีเนื้อที่รวม 128 ไร่ (205,000 ตารางเมตร)

งบการเงินสิ้นสุด ณ วันที่ 31 ธันวาคม 2548 บริษัทฯ มีผลการดำเนินงานที่ดี
ถึงแม้จะเป็นช่วงวัฏจักรขาลงของธุรกิจเหล็กไร้สนิม โดยมี สินทรัพย์รวม 15,746 ล้านบาท
หนี้สินรวม 3,804 ล้านบาท และส่วนของผู้ถือหุ้นรวม 11,942 ล้านบาท ยอดขาย 13,422
ล้านบาท มีกำไร 347 ล้านบาท ถือครองเงินสดสูงถึง 2,959 ล้านบาท
และยังเป็นบริษัทฯที่ไม่มีเงินกู้ยืมที่มีดอกเบี้ยผูกพันใดๆอีกด้วย จากผลประกอบการดังกล่าว บริษัทฯ
มีมติให้จ่ายเงินปันผลระหว่างกาลของผลประกอบการตั้งแต่ วันที่ 1 มกราคม 2548 ถึงวันที่ 30
กันยายน 2548 ให้แก่ผู้ถือหุ้นจำนวน 7,795,709,100 หุ้น
ซึ่งหุ้นจำนวนดังกล่าวนี้ได้หักหุ้นซื้อคืนที่บริษัทซื้อคืนจำนวน 204,290,900 หุ้นแล้ว ในอัตราหุ้นละ
0.025 บาท รวมเป็นเงินปันผลจ่ายผู้ถือหุ้น 194,892,727.50 บาท
และให้จ่ายจากกำไรส่วนที่ได้รับการส่งเสริมการลงทุนทั้งจำนวน บริษัทฯ
ได้จ่ายเงินปันผลนี้แล้วในวันที่ 23 กุมภาพันธ์ 2549 โดยบริษัทฯ
จะไม่มีการจ่ายเงินปันผลจากผลประกอบการของสำหรับงวดวันที่ 1 ตุลาคม 2548 – 31 ธันวาคม
2548